Vyhlásenie Národnej rady Slovenskej republiky k parlamentným voľbám, ktoré sa konali dňa 23. septembra 2012 v Bielorusku

(Schválené Národnou radou Slovenskej republiky
uznesením z 27. septembra 2012 číslo 238)

Národná rada Slovenskej republiky

a)  k o n š t a t u j e, ž e 

     tieto voľby neboli slobodné a spravodlivé a nespĺňali medzinárodné demokratické štandardy, ako to aj vo svojej správe zhodnotili medzinárodní volební pozorovatelia z ODIHR/OBSE a Parlamentného zhromaždenia OBSE. Napriek niektorým technickým zlepšeniam volebného procesu vládna moc zastrašovaním slobodne zmýšľajúcich ľudí a väznením  mnohých občianskych aktivistov a politikov, ktorí v minulosti slobodne prejavili svoj politický názor, ktorý nebol v súlade s vládnou propagandou, znemožnila otvorenú politickú súťaž;

b)  o č a k á v a, ž e 

     EÚ bude voči Bielorusku aj naďalej zaujímať a presadzovať pevný, zásadný postoj medzinárodného spoločenstva, ktoré na nedemokratický režim v Bielorusku uvalilo politické sankcie a tento režim izolovalo;

c)  p o v z b u d z u j e

     vládu SR v jej zámere prispieť konkrétnymi projektmi, ale aj prostredníctvom európskeho spoločenstva naďalej čo najintenzívnejšie podporovať bieloruskú občiansku spoločnosť, bojovníkov za ľudské práva, občianskych aktivistov a najmä bieloruskú mládež, aby bieloruský ľud mohol čo najskôr slobodne rozhodnúť o svojej demokratickej a európskej budúcnosti.